AlexejDobrolubov/national_council_slovak_2010 huggingface dataset:
6. schôdza NR SR - 2.deň - B. popoludní
Dátum: 2020-04-22
Poslanec: Osuský, Peter (SaS)
Druh vystúpenia: Vystúpenie s faktickou poznámkou

104. (Začiatok faktickej poznámky bol povedaný mimo mikrofónu.) ... teda keby tá, programové vyhlásenie vlády obsahovalo podľa vašich predstáv kapitolu o COVID-e, bezpečne by ste obili vláde o hlavu, že tam nie je primeraný priestor pre ďalšie veci, lebo vláda nebude riešiť len COVID. Ale, samozrejme, povedali ste to, čo ste povedali, a potom ste prešli k výbornej téme o neskúsených ministroch. Neviem, či vy keď ste sa stali ministrom školstva, ste predtým viedli aspoň ZDŠ-ku, nedajbože gymnázium, nedajbože ste boli rektorom univerzity alebo vedeckým pracovníkom v akadémii vied na vedúcom poste. Či keď sa jednalo o ministerstvo mládeže, či ste boli aspoň skautský vedúci (zaznievanie gongu), a keď sa jedná o šport, či ste trénovali aspoň béčko hokejových Topoľčian. To znamená, že neviem, akú ste mali vy kvalifikáciu, keď ste sa stali prvýkrát ministrom školstva. Ale zato viem, akú kvalifikáciu mali ministri vašej vlády. Viem, akú mal kvalifikáciu Počiatek. Mohol byť, samozrejme, reprezentantom Lemikonu na Cypre, ale ešte oveľa lepšie konzulom v Medellíne. Ak viete, kde je Medellín, čo vy iste viete. Samozrejme, kvalifikácia Glváča bola nesporná a kvalifikácia periel v slovenskej justícii v zostave Harabin – Jankovská bola bez všetkej diskusie. Tí aspoň mali teda doktorské tituly a ich výkon bol primeraný. Samozrejme, preborník vo vašej vláde, za ktorým ste stáli, kým to šlo, Plavčan bol síce profesorom, ale bol ukážkou odborníka vašej nominácie v rezorte, ktorý ste mu zverili. Takže, preboha, nehovorte o kvalifikovanosti ministrov pri tej zberbe, ktorá sa tam občas objavila. (Potlesk.)
5. schôdza NR SR - 1.deň - B. popoludní
Dátum: 2020-04-07
Poslanec: Osuský, Peter (SaS)
Druh vystúpenia: Vystúpenie s faktickou poznámkou

105. Ďakujem pekne. Na úvod poviem, že asi 66 rokov ostatných pijem vodu z vodovodu bratislavského a som teda trošku nad vecou. Celkom mi ide k duhu. Ale dotknem sa inej veci, o ktorej tu je opakovane reč, a to je taká, isté volanie po autarkii, teda po našej nezávislosti potravinovej na okolitom svete. Nebudem hovoriť o slovenských pomarančoch, banánoch a marcových jahodách, lebo aj tie sú v tej 1,7 mld. dovozu. Chcem skôr povedať, že slobodný trh, ktorého som priaznivcom, jednoducho vedie celosvetovo k deľbe. K deľbe produktov, ktoré jedni vyrábajú a druhí dovážajú. Bola tu reč o žltých poliach, o pšenici, kukurici a o absencii iného. Všetci tí, ktorí volajú po ovciach, samozrejme, je to fajn a mám hrozne rád všetky ovčie produkty, musia presvedčiť svojich synov, dcéry, vnukov a vnučky, aby sa zaujímali o pozíciu honelníka, valacha, dojičky, zootechnika, lebo na to všetko po tom, po čom pateticky volajú, treba ľudí, ktorí to budú robiť. Tak to len aby sme si uvedomili. A potom ešte jedna vec, to volanie po sebestačnosti som zažil v úplne inej oblasti od bývalého francúzskeho premiéra Sarkozyho, ktorý stihol asi pred 10-15 rokmi, keď bol premiérom, povedať, že prečo sa majú peugeoty vyrábať niekde inde ako vo Francúzsku. Tak sa skúsme zamyslieť, že by začali nemeckí kancelári volať po tom, aby sa nemecké autá nevyrábali mimo Nemecka, aby bolo Nemecko automobilovo sebestačné. A potom sa pozrieme, ako to bude bez deľby práce, keď budeme mať oštiepky aj korbáčiky, alebo... (Prerušenie vystúpenia časomerom.)
4. schôdza NR SR - 2.deň - B. popoludní
Dátum: 2020-04-02
Poslanec: Osuský, Peter (SaS)
Druh vystúpenia: Vystúpenie s faktickou poznámkou

298. Ďakujem pekne, pán predsedajúci. Pán poslanec Kotleba, položili ste tu takú básnickú otázku, kam až Dostál s Osuským zájdu? No, budete nás mať možnosť ďalšie štyri roky pozorovať, kam až zájdeme. A chcem povedať, že ste veľmi správne podčiarkli jednu vec, že v súlade s ústavou pri všetkých rozhodovaniach sa riadime svedomím a vedomím. A ja som nie z tých ľudí, ktorý si myslí, že sa má páčiť každému. Bolo mi cťou, že ste ma menovali ako svojho kontrahenta, tak ako mi bolo cťou, keď tamten chlap, ktorý tam teraz nie je, vyznal asi trikrát za dve minúty čerstvú a horúcu lásku k mojej osobe. Musím povedať, že je podľa mňa celkom primerané, aby ľudia, ktorí ma, verím, môžu mať radi, aby ma mali radi. A domnievam sa, že je zároveň úplne primerané, aby ľudia, ktorí ma majú nenávidieť, aby ma nenávideli. Ja sa neuchádzam o lásku všetkých. Ja v tomto parlamente nezastupujem všetkých ľudí na Slovensku. Ja tu zastupujem ľudí, ktorí si, pán poslanec, vás neprajú v tej funkcii a ktorí si zaručene neprajú Ľuboša Blahu v tej funkcii, do ktorej kandidujú. Tých ľudí zastupujem a za nimi stojím. A keď sme teda u tých takých akýchsi prímerov, tak ja vám poviem niečo starozákonné o tom, keď hovoríte, že my hovoríme, čo oni robili. Starý zákon hovorí: "Oko za oko, zub za zub." Je pravda, že Nový zákon hovorí. "Nastav druhé líce." Ale ja za seba hovorím, že Ľubošovi Blahovi druhé líce nenastavím. (Potlesk.)
4. schôdza NR SR - 2.deň - B. popoludní
Dátum: 2020-04-02
Poslanec: Osuský, Peter (SaS)
Druh vystúpenia: Vystúpenie s faktickou poznámkou

232. Ďakujem pekne. Pán poslanec Fico, povedali ste za desať minút istú znôšku poloprávd, keď nehovorím, že lží, ale poloprávd o histórii 2. svetovej vojny. Niečo tu už zaznelo. Tie hrdinské obete začínali hrdinským bojom proti Poľsku z druhej strany a potom strieľaním poľských dôstojníkov v Katyni. Takže keď sme u tých hrdinských bojov a oslobodenia, treba povedať, že tesne za šíkmi statočných vojakov Červenej armády kráčali jednotky NKVD a SMERŠ-u a odvliekali ľudí zo slovenského oslobodeného územia do GULAG-ov, a nebolo ich päť, ani desať, ani dvadsať. Takže toľkoto k tej slobode, ktorá prišla z východu. Potom k tým dvojitým štandardom. Bolo dojemné, ako ste sa za rečníckym pultom dožadovali kľudu a aby na vás nekričali. Neviem, či ste tu nesedeli, keď sa ozýval z vašich lavíc hurhaj ako zo zverinca, keď vystupoval poslanec Šefčík. Nemali ste uši so sebou? Ja som počul aj jedno, aj druhé a musím povedať, že sa naša polovica parlamentu chovala podstatne slušnejšie k vášmu vystúpeniu, ako to, čoho sa dožadujete vy. A potom ďalší bod. Pokiaľ vy hovoríte o kádrovaní, tak ja vám znova a znova celej vašej partii pripomínam, ako ste kádrovali Ľubomíra Galka napriek dohodám. Takže ste poslední, ktorí sa môžte dožadovať nejakých štandardov! (Reakcie z pléna.) Ja napríklad nemám problém, že predsedom môjho výboru, v ktorom som, je pán poslanec Blanár. Je ním aj vďaka môjmu hlasu a nemám s tým nijaký problém. Tak láskavo ale nedožadujte sa niečoho, čo ste sami absolútne s prehľadom porušovali. Porušujete správanie sa v sále, porušujete dohody o tom, že opozícia v podobe Galka mala mať miesto a teraz láskavo plačete, akí sme my neféroví. Kto sial vietor, žne búrku! (Reakcie z pléna. Potlesk.)
4. schôdza NR SR - 2.deň - B. popoludní
Dátum: 2020-04-02
Poslanec: Osuský, Peter (SaS)
Druh vystúpenia: Vystúpenie s faktickou poznámkou

40. Ďakujem pekne, pán predseda. Žijeme v krajine zastupiteľskej demokracie, ktorá takto funguje od tej najmenšej obce až po túto sálu s parlamentom Slovenskej republiky. Domnievam sa teda, že keď sa vrátime k tomu, od čoho sa tieto sporné body odvíjajú, dostávame sa, presne vzaté, na medicínsku pôdu. To znamená k otázkam epidemiologickým. A ja sa znova a znova, tentoraz naposledy, pýtam, ak je toto 150-členné zhromaždenie zástupcov ľudu pravdepodobne nezriedka 20-násobkom počtu obecného zastupiteľstva, minimálne 3-násobkom počtu vyšších štruktúr a sedíme tu a budeme sem chodiť, lebo sme na seba vzali túto povinnosť, byť tu aj v čase epidémie, tak sa znova pýtam, v čom je rozdiel medzi mojou imunitou a imunitou miestneho prísažného v Hornej Dolnej? Prečo ja, a necítim sa vôbec ako hrdina, som tu jednoducho preto, lebo som túto povinnosť na seba vzal a budem sem chodiť, kým budem chodiť a dýchať. To znamená, pýtam sa, prečo vlastne toto robíme pre menej početné štruktúry, z epidemiologického hľadiska tým pádom logicky menej ohrozené, ako je Bratislava, kde je aj tak výskyt toho možno oveľa väčší ako v Hornej Dolnej, tých rizikových bodov na tej mape. To znamená, pýtam sa znova, prečo sme vykročili touto cestou kvôli epidemiologicky menej ohrozeným štruktúram zastupiteľskej demokracie, ako je tento parlament? Sú to ľudia slabší, chabejší, akýmsi spôsobom imunitne dramaticky ohrozenejší ako my? Napadlo niekoho z nás rozpustiť sa a hlasovať tu per rollam, aby sme nevedeli, kto ako hlasoval? Pýtam sa túto východiskovú otázku.
4. schôdza NR SR - 1.deň - B. popoludní
Dátum: 2020-04-01
Poslanec: Osuský, Peter (SaS)
Druh vystúpenia: Vystúpenie s faktickou poznámkou

85. Ďakujem pekne, pán predsedajúci. No, ctená snemovňa, rozhodne nie som zástancom pomerne riskantnej úvahy, ktorú mal pred pár týždňami Boris Johnson tým, že chcel vybudovať v Británii kolektívnu imunitu za istého počtu zakalkulovaných obetí na tejto ceste. To nie. Ale nepochybne neexistuje na Slovensku žiaden zastupiteľský orgán, ktorý by mal 150 členov. Neexistuje tiež žiaden zastupiteľský orgán, ktorý by zasadal viacero dní a niekedy i týždňov po sebe súvislo, ako je Národná rada. Bežne. A bol som členom i mestského zastupiteľstva Bratislavy, i staromestského, ktorého som členom dodnes, miestnej časti, zasadáme jeden deň. V meste výnimočne dva dni po sebe, ak sa nestihli prejednať všetky body. To znamená, je mi ako predsa len lekárovi, ktorý mal špecializáciu v istej oblasti svojho rezortu aj infekčných ochorení, aké je epidemiologické zdôvodnenie, že tento parlament so 150 členmi zasadajúci kontinuálne, keď treba, týždeň, dva, je odolný, zostava supermanov, ale malé zastupiteľstvo s desiatimi obecnými radnými musí byť odtienené pri šesťhodinovom alebo štvorhodinovom zasadnutí. Nie je mi to jasné.
4. schôdza NR SR - 1.deň - B. popoludní
Dátum: 2020-04-01
Poslanec: Osuský, Peter (SaS)
Druh vystúpenia: Vystúpenie s faktickou poznámkou

75. Ďakujem pekne, pán predsedajúci. Samozrejme podporím tento návrh zákona vzhľadom na všeobecnú situáciu, ale dovolím si k nemu poznamenať zopár vecí. Všetci ľudia máme 46 chromozómov, máme istú imunitnú výbavu a zároveň istú vnímavosť na infekcie. Všetci sme teda istým spôsobom ohrození, keď sa zhromažďujeme v uzavretých priestoroch za účelom napríklad zastupiteľskej demokracie. Tu sa zhromažďuje 150 ľudí, plus desiatky pracovníkov Národnej rady. Samozrejme, je na pováženie, aký je rozdiel medzi mojou imunitou a imunitou poslanca vo Fekišovciach a starostky, v zmysle, že tí jedni by mohli per rollam a my tu teda veľmi správne podľa mňa zasadáme. A mali by sme zasadať, až kým budeme uznášaniaschopní. Inými slovami, nevidím rozdiel v imunitnej výbave nás, poslancov obcí, poslancov župy, poslancov mestských častí. Nechápem teda tú logiku, podľa ktorej by niektorí hlasovali per rollam, elektronicky, tak-onak a my tu budeme zasadať. Ja sa sám nebojím a budem tu zasadať, vonkoncom nežiadam žiadnu úľavu ako kedysi kolega Vážny, keď navrhoval, aby sme presunuli rozhodovacie práva na vládu. Robí sa to v Maďarsku. Urobil to slovenský štát a urobil to 24. marca ´33 Reichstag, keď zveril moc vláde a kancelárovi ríšskemu Adolfovi Hitlerovi. Nie. My sme zvolení a máme tu hlasovať a ja mám hlasovať v Starom meste tiež.
3. schôdza NR SR - 2.deň - B. popoludní
Dátum: 2020-03-25
Poslanec: Osuský, Peter (SaS)
Druh vystúpenia: Vystúpenie s faktickou poznámkou

92. Ďakujem pekne. Kolega Dostál sa v úvode svojho vystúpenia dotkol toho, že tento predložený zákon bol posúdený v zásade ako zákon o špicľovaní. Počuli sme to tu pred chvíľkou od reprezentanta strany, ktorá dokázala ničiť život Romana Mikulca tým, že pracovníci rezortu ním, ňou vedenej, sa dopustili pokusu o zničenie ľudskej existencii podstrčením falošnej SD karty, z ktorého po rokoch bol krivo obvinený očistený, a niekto bude hovoriť o špicľovaní a o tom, že ja som sedel v spoločnosti zločinca, to tu zaznelo, Ľubomíra Galka. No ak ja som sedel v spoločnosti zločinca Ľubomíra Galka, tak ten, ktorý tieto slová vyriekol, sedí roky v Alcatraze. (Potlesk.)
3. schôdza NR SR - 2.deň - B. popoludní
Dátum: 2020-03-25
Poslanec: Osuský, Peter (SaS)
Druh vystúpenia: Vystúpenie s faktickou poznámkou

68. Ďakujem pekne, pán predsedajúci. Pán poslanec Tomáš, rád by som, aby raz a navždy zaznelo to, že síce permanentne, a nie som jeho advokát, uvádzate Ľubomíra Galka ako symbol pravicového odpočúvania. A ja sa vás pýtam, prečo, keď ste roky vládli, mali ste spolužiaka generálnym prokurátorom, mali ste zametača pod koberec špeciálnym prokurátorom, mali svojho v konečnom hlasovaní nominanta na Generálnej prokuratúre predtým, prečo ste strašne zločinnému odpočúvačovi Galkovi nikdy, nikdy nič nedokázali. Teda inými slovami, tie drísty, ktoré tu púšťate, sú na vode. Lebo vy ak by ste tú moc mali, tak by ste ho ukrižovali. Ale neurobili ste nič, pretože ste nič nemali. Toľkoto raz a navždy k pravicovému odpočúvaniu, aby to tu ostalo zaznamenané. (Potlesk.)
3. schôdza NR SR - 2.deň - B. popoludní
Dátum: 2020-03-25
Poslanec: Osuský, Peter (SaS)
Druh vystúpenia: Vystúpenie s faktickou poznámkou

26. Ďakujem pekne, pán predseda. Dotknem sa niečoho, o čom moji predchodcovia nehovorili a čo je taká drobnosť, ale je to vzorová ukážka konšpirácie, ktorú kolega Susko predviedol v záverečnej časti svojho vystúpenia, keď dal do dramatického súvisu to, že nebol zvolený snehobiely anjel ľudských práv a demokracie pán poslanec Ľuboš Blaha za predsedu výboru pre ľudské práva, a to, že vraj je očividná súvislosť medzi týmto zákonom a absenciou tohto archanjela spravodlivosti a ľudských práv. No musím kolegu Suska ubezpečiť, že i keby sme týchto zákonov schválili dnes desať a potom by prišlo na voľbu tohto kádra do tamtej pozície, dopadne tá voľba presne tak, ako dopadla doteraz, aj keď už nebudeme potrebovať brániť ľudské práva človekom, ktorý miluje Maduru, Castra a Si Ťin-pchinga. (Potlesk.)
3. schôdza NR SR - 1.deň - B. popoludní
Dátum: 2020-03-24
Poslanec: Osuský, Peter (SaS)
Druh vystúpenia: Vystúpenie s faktickou poznámkou

113. Ďakujem pekne. Pán kolega, tuná pán poslanec Žiak sa toho trochu dotkol. Ja som bol zrejme prvý na Slovensku, ktorý venoval dizertačnú prácu HIV infekcii a niečo o tom viem. A tak ako on povedal, pre HIV infekciu okrem počiatočných období, keď to bolo niekedy tragickým osudom hemofilikov a ľudí, ktorí dostali poúrazovú transfúziu, prípadne ľuďom, ktorí v rámci nejakej terapie dostávali krv, ktorá ešte vtedy nebola vyšetrovaná, takou obeťou je pre niektorých, ktorí si pamätajú, legendárny čierny prvý víťaz Wimbledonu Arthur Ashe, Američan, ktorý tiež takto zomrel. Pre všetkých ostatných platilo to, čo povedal kolega Žiak. Preto, aby ste dostali HIV infekciu, ste museli niečo osobne urobiť na rozdiel od koronavírusu, kde stačí stáť v trolejbuse vedľa človeka, ktorý ho na vás pustí. A v tomto zmysle by som chcel len povedať k tej štatistike, ktorú ste uviedli, také jedno všeobecné pravidlo, ktoré platí v medicíne, ale i humánne. Každá štatistika je číslo. Ale v momente, keď na intersticiálnu pneumóniu zomrie vaša matka, tak to číslo nie je celkom len číslo.
3. schôdza NR SR - 1.deň - B. popoludní
Dátum: 2020-03-24
Poslanec: Osuský, Peter (SaS)
Druh vystúpenia: Vystúpenie s faktickou poznámkou

75. Pán poslanec Kuffa, dovolím si citovať: "Čistým je všetko čisté, ale poškvrneným a neveriacim nie je nič čisté. Ešte aj ich myseľ a svedomie sú poškvrnené. Vyznávajú, že poznajú Boha, ale skutkami ho popierajú. Sú odporní, neposlušní a neschopní nejakého dobrého skutku." Toľko citát. Druhá vec, ktorú by som len tak na margo vášho vystúpenia, ktoré mierne pretiahlo desať minút, chcel pripomenúť váš návrh, ktorý na moje veľké počudovanie prehltla táto snemovňa, o tom, že sa máme limitovať na dve minúty a najviac 30 sekúnd k tomu. Stihli ste o 400 % prekročiť to, k čomu ste túto snemovňu vyzvali a zaviazali. To len tak na margo iného o pití vína a kázaní vody. A chcem povedať, že pokiaľ ide o to, "čistému je vše čisté", nie je to dôkaz nejakej pyšnosti. Jednoducho slušný občan, ktorý si napríklad v tejto situácii uvedomuje, že nemá ohrozovať konaním takým a takým ľudí okolo seba, môže o sebe povedať, že je čistý. Občan, ktorý nemá čo tajiť v kontaktoch, s ktorými telefonuje alebo esemeskuje, na ňom nie je nič zvláštneho a zavrhnutiahodného, takí by mali byť všetci. (Zaznievanie gongu.) To znamená, tieto dramatické výzvy na obhajobu súkromia ma v konečnom dôsledku dovedú k tomu, že by sme tu hádam mali brániť aj právo občana Kočnera písať si v Threeme s kdekým, lebo je to predsa jeho sväté ústavné právo. Ja si, naopak, myslím, že je dobré, aby ľudia žili tak, aby sa nemuseli báť, aby niekto ich Threemu čítal. Ďakujem. (Potlesk.)
3. schôdza NR SR - 1.deň - B. popoludní
Dátum: 2020-03-24
Poslanec: Osuský, Peter (SaS)
Druh vystúpenia: Vystúpenie s faktickou poznámkou

33. Ďakujem pekne, pán predsedajúci. No, pán podpredseda, začal by som biblickým: "Čistému je všetko čisté." Ja nemám vonkoncom ani sekundu problém, aby ktokoľvek sledoval cez GPS alebo čokoľvek môj pohyb, moje telefonáty, moje kontakty. Inými slovami, nemyslím si, že ak stojíme čelom k vážnejšiemu riziku, že sa slušný človek a občan tejto krajiny má čo báť, keď niekto bude vedieť o tom, kam sa hýbe a s kým telefonoval. To je apriórne môj názor. Tak ako som vždy tvrdil, že nie je problém, že vás paparazzi nafotia. Problém je, že idete do vykričaného domu, ak ste politik. To znamená, nie je to chyba paparazzov, je to na pováženie ako vaše rozhodnutie. A zaujímavý kontrast je medzi tým, čo ste teraz predostreli vy, a návrhom vášho straníckeho kolegu, ktorý sa tu pred chvíľkou prihováral za odovzdanie plných mocí vláde, čo napríklad urobil Reichstag Adolfovi Hitlerovi a nechal ho vládnuť povereniami. To znamená, že ak sme na jednej strane v tej istej strane názoru, že vláda má toto prijať bez toho, aby sa tu o tom vôbec diskutovalo, lebo taký bol zhruba návrh kolegu Vážneho, ktorý si trúfol osočiť kolegu Baránika, tak ja teda hovorím, dohodnite sa v tej strane za tú hodinu, ktorú žiada poslanec Fico, aby ste nestáli na úplne protikladných brehoch so svojimi názormi. (Potlesk.)
1. schôdza NR SR - 1.deň - A. dopoludnia
Dátum: 2020-03-20
Poslanec: Osuský, Peter (SaS)
Druh vystúpenia: Vystúpenie s faktickou poznámkou

341. Na úvod malá historická reminiscencia. Pred istým časom tu SMER blokoval voľbu poslanca Galka s tým, že kádroval nomináciu, na ktorú mala strana SaS právo, a on ju blokoval. Tak nech sa láskavo SMER nediví, že zažije precedentne to isté. Toľkoto k tomu, že kto seje vietor, žne búrku. A odhliadnuc od kolegu Blahu, ktorý nepochybne ctí venezuelskú despociu a mnohé iné režimy, ktoré potláčajú elementárne ľudské práva, je skutočne nehoráznou požiadavkou, aby tento človek reprezentoval výbor pre ľudské práva. A keď sa zamyslím nad vystúpením pána expremiéra, ktorý posielal Dzurindu a Mikloša preč z politiky, tak treba sa skutočne zamyslieť nad tým, kto hovorí. Hovorí človek, ktorý vlastnou hlavou, ku ktorej sa nikdy nepriznal, ktorý z vlastnej fľaše pil v zúfalstve Coca-Colu na Vazovovej, lebo inde sa nedala zohnať. Toto všetko tu vyslovuje ako morálne súdy človek, ktorý dostal štátnu radkyňu ako subdodávku z Kalábrie (smiech v sále), ktorý, až kým vytrhal veraje dverí, tak bol pomerne lacno ubytovaný u človeka málo dôveryhodného. A toto všetko tu mal drzosť predniesť človek, o ktorom som doteraz hovoril. (Potlesk.)
35. schôdza NR SR - 2.deň - B. popoludní 2
Dátum: 2021-07-24
Poslanec: Mizík, Stanislav (ĽS Naše Slovensko)
Druh vystúpenia: Vystúpenie s faktickou poznámkou

81. Ďakujem za faktické poznámky. Áno, každá konšpiračná záležitosť sa za krátky čas stáva realitou. A prečo? No lebo na Slovensku je to tak. To, čo podľa tohto zákona môže urobiť nejaký Mikas a či v budúcnosti nejaký Trkvas, či Ťuťas, je aj nemožné si snáď predstaviť, lebo tí mikasovia či trkvasovia, či ťuťasovia si môžu urobiť hocičo, čo sa im len v ich hlavičkách skrsne, alebo im to prikáže urobiť nejaký klient Pinelovej kliniky, ktorý bude daného času vo funkcii a pri moci. No a, pani Vaľová, chápem vaše rozčúlenie, čo ste sa rozčuľovali, no, žiaľ, rady parlamentných výtržníkov sú v tomto parlamente široké ako hruď Leonida Iľjiča Brežneva. Ďakujem za slovo.
35. schôdza NR SR - 2.deň - B. popoludní 2
Dátum: 2021-07-24
Poslanec: Mizík, Stanislav (ĽS Naše Slovensko)
Druh vystúpenia: Vystúpenie s faktickou poznámkou

55. Ďakujem za slovo. Marek, výborne, zrozumiteľne si to povedal. Super. Veľmi sa mi to páčilo. Ale pán minister zdravotníctva vo funkcii generála, keby bol vojak základnej služby pred 30 rokmi, už by mal naparených 4 týždne väzenia v posádkovej väznici. Prečo? Trikrát meškal do služby - rozpravy. Raz desiatky minút, dvakrát kratší čas. To znamená, že by som mu ako veliteľ útvaru naparil dvakrát po týždni basy a raz dva týždne. A ako bonus rajóny na buzeráku, zametanie lístia a rajóny na štábe. Ďakujem.
35. schôdza NR SR - 2.deň - A. dopoludnia
Dátum: 2021-07-24
Poslanec: Mizík, Stanislav (ĽS Naše Slovensko)
Druh vystúpenia: Vystúpenie s faktickou poznámkou

148. Ďakujem za slovo. Pán Stančík, normálne ma seklo, toto nebolo normálne, toto bolo abnormálne. Keď ste vraveli o cynizme, tak to vy ste cynici par excellence. Viete, kde hľadajte najväčšieho cynika? No, je buď v Trnave, možno vo Viedni, možno aj v Bratislave, ale najskôr bude niekde na klinike. Bedákal ste, že ste nemohli to a to, no kto to urobil? No práve vy, vaša vláda a vláda vášho guru. Vaša vláda, vy babráci, čo len otrepávate prázdne frázy, vy budete obviňovať ľudí, že sú cynici? Vy cynik, vy podporovateľ guru cynika, guru cynikov celého sveta, toho cynika z kliniky, ktorý sa vyškieral a urážal ľudí cez facebook a žral im nervy, vyžieral im nervy, cynicky sa vyškieral a sadisticky mučil, trápil a polarizoval spoločnosť, dokonca aj svojich najbližších spolupracovníkov a kolegov týral, cynicky ich zneužíval, vlastných, vlastnú vládnu koalíciu. To čo ste povedal, že kto tu je cynik? Ďakujem za slovo.
35. schôdza NR SR - 2.deň - A. dopoludnia
Dátum: 2021-07-24
Poslanec: Mizík, Stanislav (ĽS Naše Slovensko)
Druh vystúpenia: Vystúpenie s faktickou poznámkou

78. Ďakujem za slovo. Miro, povedal si, že tak zničia túto spoločnosť, že sa roky nedá dokopy. Tak zničia túto spoločnosť, že sa roky nedá dokopy. No títo exoti, táto banda ju už zničili. Zničili ju na generácie dopredu. No, ale musím aj povedať to, že slovenské pomery sú, žiaľ, také, že aj zničené sa dá zničiť. Len zničenie, keď to bude takto pokračovať ďalším zničením, tak to bude asi nakoniec veľký tresk. Ale to sú už asi fyzikálne záležitosti. Ďakujem.
35. schôdza NR SR - 2.deň - A. dopoludnia
Dátum: 2021-07-24
Poslanec: Mizík, Stanislav (ĽS Naše Slovensko)
Druh vystúpenia: Vystúpenie s faktickou poznámkou

40. Ďakujem za slovo. Marian, správne si podotkol, čo to bude znamenať pre ľudí, ktorí sa nebudú chcieť zaočkovať alebo sa len nebudú chcieť preukázať potvrdením. Toto je dôležité. Sa nebudú chcieť preukázať potvrdením. Hoci len z hrdosti. Prečo by som ja napríklad mal sa preukazovať nejakému vyhadzovačovi, SBS-károvi, biletárovi, barmanovi nejakým potvrdením. Ja sa preukážem len policajtovi občianskym preukazom, najlepšie sympatickej policajtke, občianskym preukazom, vodičákom. Preukážem sa fúknutím, či som nepoužíval alkoholické nápoje. A ešte, aby som nezabudol, preukážem sa manželke, koľko peňazí som minul zo štátneho, svojho, nášho rodinného rozpočtu na svoje hobby. A teraz k tým paragrafom, čo si použil. Áno, správne si použil paragrafy. Správne, je to naozaj neskutočná diskriminácia a ja by som tam dal to slovo apartheid. Správne si použil príklad, tento príklad, výrobca nenesie zodpovednosť. Ja som to už vravel veľakrát tuná v tejto sále, ale dobre, že si to opäť povedal, aby sa to tým ľuďom zapísalo do hlavy, najlepšie cez uši. Výrobca nenesie zodpovednosť a my máme byť zodpovední za tých, čo nemajú zodpovednosť, čo nenesú zodpovednosť. To je absurdita. Aj toho šialenca Billa Gatesa, alias šialeného Billa, kovboja Billa, dobre, že si spomenul a citoval. Tu sa síce ostentatívne jemnučkým chichúňaním chichotal pilier demokracie, pilier v úvodzovkách, náš pán Dostál, snažil to dostať na nižšiu úroveň. Len zabudol, že nie je už pred gymnáziom Hronca a v ženských šatách. Ďakujem za slovo.